Gigi Becali se simte vinovat pentru înfrângerea suferită de FCSB în derby-ul cu Rapid, scor 4-0, și consideră că a fost vorba despre o pedeapsă divină pentru atitudinea pe care a avut-o la adresa rivalilor, transmite GSP.ro.
Gigi Becali crede că Dumnezeu l-a pedepsit pentru aroganță.
"Uite care e treaba. Deci, ați văzut cum a zis Florinel Coman? A spus «A fost o lecție din care trebuie să învățăm». Dumnezeu le dă lecții și îi cercetează pe cei pe care îi iubește. Pe mine m-a cercetat și rezultatul a fost foarte bun. Dacă nu era 0-4, poate nu înțelegeam.
Em am spus «În Giulești o să batem 4-0». A făcut Dumnezeu, da? Dumnezeu stă împotriva celor mândri. Din mândria mea, din trufia mea și din, cum a zis și Șucu, din aroganța mea, Dumnezeu a zis «Tu nu poți să faci un fir de păr! Cum bați tu în Giulești? Cum adică?
Ai bătut tu vreodată? Eu ți-am făcut schimbările, eu ți-am făcut echipa, eu ți-am dat bani. Tu spui acum că bați tu? Aroganța ta… Vei primi 4, cât ai zis că le dai». Eu nu am nimic, am totul de la Dumnezeu. Și pentru ce mă laud eu că fac și dreg, dacă Domnul a dat totul? El m-a iubit și m-a ținut departe de faliment", a declarat Gigi Becali.
Finanțatorul "roș-albaștrilor" i-a cerut lui Dumnezeu să îl ierte "pentru mândrie".
"Eu îl rog pe Dumnezeu să mă ierte pentru mândrie! Îi rog și pe toți oamenii din fotbal pe care i-am spus și pe toți suporterii tuturor echipelor să mă ierte pentru aroganțe și pentru declarații!
Eu nu mai dau declarații de acum. Ce câștig eu? Pentru ce? Îmi văd de treaba mea. Dacă aduce Dumnezeu biruință… Vine și Postul și oricum nu mă mai găsiți, că mă duc în peșteri și munți. Diferența de patru puncte e imensă și dacă vrea Domnul…
Dacă vom lua campionatul și cred că o vom face, pentru că m-a smerit Dumnezeu. O să vedeți atunci făgăduințele mele după. Până atunci nu mai dau declarații. Vreau să-mi văd de treaba mea. Ce câștig eu? Îmi pierd sufletul", a mai spus Gigi Becali.
Potrivit GSP, Gigi Becali și-a prezentat scuzele față de Dinamo și acționarul majoritar al Rapidului, Dan Șucu.